L-Ewwel Pitazz – Paragrafi 91-100 O Ġesu' tiegħi, Inti biss taf kemm inbati persekuzzjonijiet, u dan kollu mhux għal ħaġ' oħra ħlief għax jiena bqajt fidila lejk u qiegħda nsegwi l-ordnijiet Tiegħek. Inti s-saħħa tiegħi. Żommni sabiex jiena nkun nista' dejjem nagħmel dak li Inti titlob mingħandi. Waħdi ma nista' nagħmel xejn, imma meta Inti żżommni, id-diffikultajiet kollha ma jsiru jfissru xejn għalija. O Mulejja, qiegħda nara sewwa li, minn meta ruħi rċeviet għall-ewwel darba l-kapaċita' li tagħarfek, ħajti saret taqbida kontinwa li, kull ma jmur, bdiet issir dejjem iżjed qawwija. Kull filgħodu waqt il-meditazzjoni, jiena nħejji ruħi għat-taqbida ta' ġurnata sħiħa. It-Tqarbin Imqaddes jagħtini ċ-ċertezza li ser nikseb ir-rebħa; u hekk jiġri. Nibża' f'dak il-jum meta ma nitqarbinx. Dan il-Ħobż tal-Qawwijin jagħtini s-saħħa kollha li għandi bżonn biex inkompli l-missjoni tiegħi u l-kuraġġ biex nagħmel kull ħaġa li l-Mulej jista' jitlob mingħandi. Il-kuraġġ u s-saħħa li hemm ġewwa fija m'humiex ġejjin minni nnifsi, imma mingħand Dak li jgħix ġewwa fija – din hi l-Ewkaristija. O Ġesu' tiegħi, kemm –il darba ma jifhmunix; xi drabi, li kieku ma kienx għall-Ewkaristija, ma kienx ikolli l-kuraġġ biex inkompli fit-triq li Inti għażiltli. L-umiljazzjoni hi l-ikel tiegħi ta' kuljum. Jiena nifhem li l-għarusa għandha taqsam kollox li hu tal-għarus; u għalhekk il-mantar Tiegħu taż-żufjett irid li jiksi lili wkoll. F'dawk il-waqtiet meta nkun qiegħda nbati ħafna, nipprova nżomm is-skiet, għax ma nafdax lil ilsieni li, f'dak il-ħin, ikollu t-tendenza li jitkellem waħdu, filwaqt li d-dmir tiegħu hu dak li jgħinni nfaħħar lil Alla għall-barkiet u r-rigali kollha li Huwa tani. Meta nirċievi lil Ġesu' fit-Tqarbin Imqaddes, nitolbu bil-ħerqa sabiex jindenja ruħu jfejjaqli lsieni biex jiena ma noffendix bih la lil Alla u lanqas lill-proxxmu. Jiena rrid li lsieni jfaħħar lil Alla bla waqfien. Kbar huma l-iżbalji li l-ilsien jagħmel. Ir-ruħ ma tiksibx il-qdusija jekk ma toqgħodx attenta għal ilsienha. + Verżjoni Qasira tal-Katekiżmu tal-Voti T. Vot huwa wegħda li wieħed jagħmel minn rajh lil Alla, biex huwa jwettaq att iktar perfett. M. Il-vot jorbot f'ħaġa li tinsab fi kmandament? T. Iva. Meta wieħed iwettaq ħaġa li tinsab fi kmandament, dan ikollu valur u mertu doppju, u meta wieħed jittraskura din il-ħaġa, dan ikun ksur doppju u ħażin, għax meta wieħed jikser vot bħal dan, inżidu mad-dnub kontra l-kmandament id-dnub sagrileġġ. M. Għaliex il-voti reliġjużi għandhom daqshekk valur? T. Għax huma l-pedament tal-ħajja reliġjuża approvata mill-Knisja, li fiha l-membri marbutin flimkien f'komunita' reliġjuża jwiegħdu li dejjem jistinkaw għall-perfezzjoni permezz tat-tliet voti reliġjużi ta' faqar, kastita' u ubbidjenza, li jiġu osservati skont ir-regoli. M. Xi jfisser il-kliem, 'jistinkaw għall-perfezzjoni'? T. Li tistinka għall-perfezzjoni jfisser li l-ħajja reliġjuża minnha nnfisha ma titlobx li l-perfezzjoni tkun diġa' akkwistajtha, imma tobbliga, taħt il-piena tad-dnub, li għandna kuljum naħdmu biex nakkwistawha. Għalhekk, reliġjuż li ma jridx isir perfett ikun qiegħed jittraskura d-dmir ewlieni tal-istat tiegħu. M. X'inhuma l-voti reliġjużi 'solenni'? T. Voti reliġjużi solenni huma hekk assoluti li l-Papa biss f'każijiet staordinarji jista' jagħti d-dispensa minnhom. M. X'inhuma l-voti reliġjużi sempliċi? T. Dawn huma voti li huma inqas assoluti – is-Santa Sede tagħti d-dispensa mill-voti perpetwi u dawk ta' kull sena. M. X'inhi d-differenza bejn vot u virtu'? T. Vot għandu x'jaqsam biss ma' dak li hu kkamandat taħt piena ta' dnub; il-virtu' tmur 'il hinn min dan u tgħin sabiex wieħed iwettaq il-vot; min-naħa l-oħra, meta niksru l-vot nonqsu mill-virtu' u nagħmlulha l-ħsara. M. Għalxiex jobbligawna l-voti reliġjużi? T. Il-voti reliġjużi jobbligawna nħabirku sabiex nakkwistaw il-virtujiet u sabiex nissottomettu ruħna għal kollox għas-Superjuri tagħna u għar-Regoli li għandhom jiġu obduti; hekk li ir-reliġjuż jagħti lilu nnifsu lill-Komunita' u jiċħad kull dritt fuqu nnifsu u fuq l-azzjonijiet tiegħu, li huwa jissagrifikahom għas-servizz ta' Alla. Il-Vot tal-Faqar Il-vot tal-faqar huwa ċ-ċaħda volontarja tad-dritt fuq il-propjeta' jew għall-użu ta' din il-propjeta' bil-għan li wieħed jogħġob lil Alla. M. Ma' liema oġġetti għandu x'jaqsam il-vot tal-faqar? T. Dawk l-affarijiet u oġġetti kollha li huma tal-Komunita'. Ma jibqgħalniex l-ebda dritt fuq kull ħaġa, tkun xi tkun, li tingħata lilna, ladarba nkunu aċċettajnieha kemm jekk tkun oġġett jew flus. Dawn id-donazzjonijiet u rigali kollha, li forsi ngħataw lilna b'radd ta' ħajr jew b'xi mod ieħor, bi dritt huma tal-Komunita'. Ma nistgħux nagħmlu użu, mingħajr ma niksru l-vot, minn xi paga li nkunu rċevejna għax-xogħol jew ukoll minn xi renti ta' kull sena. M. Meta niksru jew nonqsu kontra l-vot f'xi ħaġa li għandha x'taqsam mas-seba' kmandament? T. Niksruh jew nonqsu kontrieh meta, mingħajr permess, nieħdu daqslikieku kienet tagħna xi ħaġa li hi propjeta' tad-dar; meta, mingħajr permess, inżommu għandna xi ħaġa sabiex nagħmluha tagħna; u meta, mingħajr awtorizzazzjoni, aħna nbiegħu jew inpartu xi ħaġa li hi tal-Komunita'. Meta aħna nagħmlu użu minn xi oġġett għal xi għan ieħor li ma jkunx l-intenzjoni tas-Superjur/a. Meta aħna nagħtu jew naċċettaw mingħand ħaddieħor kull ħaġa, tkun xi tkun, mingħajr permess. Meta bi traskuraġni neqirdu jew inħassru xi ħaġa. Meta filwaqt li mmorru minn dar għall-oħra, nieħdu magħna, xi ħaġa mingħajr permess. F'sitwazzjoni fejn il-vot jinkiser, ir-reliġjuża hu/hi obbligat li jrodd lura lill-Komunita'. Il-Virtu' tal-Faqar Din hi virtu' evanġelika li ġġiegħel lill-qalb tinqata' minn affarijiet temporali; ir-reliġjuż, minħabba l-professjoni tiegħu, għandu obbligu strett li josservaha. M. Meta nidinbu kontra l-virtu' l-faqar? T. Meta aħna nixtiequ xi ħaġa, li tmur kontra din il-virtu'. Meta aħna norbtu qalbna ma'xi ħaġa, u meta nagħmlu użu minn affarijiet mhux ta' ħtieġa. M. Kemm –il grad ta' faqar hemm u x'inhuma? T. Fil-prattika, hemm erba' gradi ta' faqar għal xi ħadd li hu reliġjuż professat: li ma jmiss xejn mingħajr il-kunsens tas-Superjuri (din hi ħaġa li tapplika strettament għall-vot); li tevita dak li hu żejjed u tikkuntenta bil-bżonnijiet (dan japplika għall-virtu'); li tikkuntenta minnufih b'affarijiet ta' kwalita' inferjuri f'dak li għandu x'jaqsam maċ-ċella, ilbies, ikel, eċċ; li jkollok esperjenza ta' din il-kuntentizza ġewwa fik; u li tifraħ f'faqar estrem. Il-Vot tal-Kastita' M. Għalxiex jobbligana dan il-vot? T. Li ma niżżewġux u nevitaw dak kollu li hu pprojbit mis-sitta u mid-disa' kmandament. M. Difett kontra l-virtu' hu ksur tal-vot? T. Kull difett kontra l-virtu' huwa fl-istess waqt ksur tal-vot, għax hawn m'hawn l-ebda differenza, bħalma jiġri fil-kas tal-faqar u ta' l-ubbidjenza, bejn il-vot u l-virtu'. M. Kull ħsieb ħażin hu dnub? T. Le, mhux kull ħsieb ħażin hu dnub; isir dnub biss meta r-rieda u l-kunsens jingħaqdu mal-ħsieb tal-moħħ. M. Hemm xi ħaġa oħra, minbarra d-dnubiet kontra l-kastita', li tmur kontra din il-virtu'? T. Meta nonqsu li nħarsu s-sensi, l-imaġinazzjoni, is-sentimenti; il-familjarita' u l-ħbiberiji sentimentali jmorru kontra din il-virtu'. M. X'inhuma l-mezzi li jippreżervaw din il-virtu'? T. Li nirbħu t-tentazzjonijiet interjuri bil-ħsieb tal-preżenza ta' Alla, u wkoll li nissieltu bla ebda biża'. U għal dak li għandu x'jaqsam ma' tentazzjonijiet esterni, li nevitaw okkażjonijiet. Hemm, b'kollox, seba' mezzi prinċipali: li wieħed iħares is-sensi, jevita' l-okkażjonijiet, jevita' l-għażż, li jeħles mit-tentazzjonijiet minnufih, li jinqata' mill-ħbiberiji kollha – u l-aktar dawk partikulari; l-ispirtu ta' mortifikazzjoni, u li wieħed juri dawn it-tentazzjonijiet kollha lill-konfessur. Minbarra dan kollu, hemm ukoll ħames mezzi sabiex wieħed jipperserva din il-virtu': umilta', l-ispirtu ta' talb, modestja fil-ħars, fedelta' lejn ir-regola, devozzjoni sinċiera lejn il-Verġni Mbierka Marija. Il-Vot ta' l-Ubbidjenza Il-vot tal-Ubbidjenza hu superjuri għat-tnejn l-oħrajn. Biex ngħidu l-verita', hu olokawstu, u hemm iktar bżonnu għax huwa jifforma u janima l-ġisem monastiku. M. Għalxiex jobbligana l-vot tal-ubbidjenza? T. Permezz tal-vot tal-ubbidjenza, ir-reliġjuż iwiegħed lil Alla li jobdi lis-superjuri leġittimi tiegħu f'dak kollu li huma jordnaw skont ir-regola. Il-vot tal-ubbidjenza jagħmel lir-reliġjuż dipendenti fuq is-superjur tiegħu skont dawn ir-regoli għal ħajtu kollha u fl-affarijiet tiegħu kollha. Reliġjuż jikkometti dnub gravi kontra l-vot kull darba li ma jobdix ordni li tkun ġiet mogħtija b'ubbidjenza u skont dawn ir-regoli. Il-Virtu' tal-Ubbidjenza Il-virtu' tal-ubbidjenza tmur lil hemm mill-vot; hija tiġbor fiha r-regoli, regolamenti u wkoll il-pariri tas-Superjuri. M. Il-virtu' tal-ubbidjenza hija indispensabbli għar-reliġjuż? T. Il-virtu' tal-ubbidjenza hi hekk indispensabbli għal reliġjuż li, anke kieku hu kellu jagħmel opri tajba kontra l-ubbidjenza, dawn kienu jkunu ħżiena u bla ebda mertu. M. Nistgħu nidinbu b'mod serju kontra l-virtu' ta' l-ubbidjenza? T. Nidinbu b'mod serju meta ma nagħtux kas ta' l-awtorita' jew tal-ordni tas-superjur, jew meta tirriżulta ħsara spiritwali jew temporali lill-komunita' mid-diżubbidjenza tagħna. M. Liema difetti jpoġġu l-vot fil-periklu? T. Li tkun preġudikat kontra is-superjur, jew li żżomm f'qalbek antipatija kontrieh – toqgħod tgerger u tikkritika, ma tobdix fil-pront u tittraskura. Il-Gradi tal-Ubbidjenza Twettieq mill-ewwel u sħiħ – ubbidjenza tar-rieda, meta r-rieda tikkonvinċi l-intellett li jissottometti ruħu għall-parir tas-superjur. Sabiex l-ubbidjenza ssir iktar faċli, San Inazju jissuġġerixxi, minbarra dawn, tliet mezzi: li aħna dejjem naraw lil Alla fis-Superjur tagħna, ikun min ikun; li niġġustifikaw fiha nnfisha l-ordni jew il-parir tas-superjur; li naċċettaw kull ordni bħallikieku ordni mingħand Alla, mingħajr ma noqogħdu ngħarbluha jew naħsbu fuqha. Mezz ġenerali: l-umilta'. Xejn m'hu diffiċli għal min hu umli. Mulej, ħeġġiġli qalbi bl-imħabba għalik sabiex l-ispirtu tiegħi ma jgħejjiex fost il-maltempati, it-tbatijiet u l-provi. Int qiegħed tara kemm jiena dgħajfa. L-imħabba tista' tagħmel kollox. + Għarfien iktar profond ta' Alla u t-Terrur tar-Ruħ Fil-bidu, Alla jippermetti li aħna nagħarfuh bħala Qdusija, Ġustizzja, Tjubija – jiġfieri, Ħniena. Ir-ruħ ma ssirx taf dan f'daqqa waħda, imma ftit ftit, f'waqtiet li jiġu fuqha bħal leħħiet ta' berqa; jiġifieri, meta Alla jersaq viċin. U dan ma jdumx ħafna, għax ir-ruħ dawl bħal dan ma tkunx tista' tifilħu. Waqt it-talb ir-ruħ iġġarrab esperjenzi ta' leħħiet ta' dan id-dawl li jagħmluhiela impossibbli li hi tkompli titlob bħalma kienet tagħmel qabel. Tipprova kemm tipprova tisforza ruħha hija titlob bħalma kienet tagħmel qabel, ikun kollu għalxejn; isir għal kollox impossibbli għaliha li tkompli titlob bħalma kienet qabel ma rċeviet dan id-dawl. Dan id-dawl li mess ir-ruħ huwa ħaj ġewwa fiha, u xejn ma jista' jitfih jew inaqqsu. Dan il-mument ta' dawl tal-għarfien ta' Alla jiġbed ir-ruħ lejh u jqabbadha bin-nar ta' l-imħabba tagħha għalih. Imma dan l-istess waqt ta' dawl, fl-istess ħin, jippermetti lir-ruħ issir taf lilha nnfisha hekk kif inhi; ir-ruħ tara l-intern kollu tagħha f'dawl superjuri u hija tqum allarmata u mwerwra. Imma ma tibqax taħt l-effetti tat-terrur, iżda tibda issaffi lilha nnfisha, tumilja u ċċekken lilha nnfisha quddiem il-Mulej. Dawn id-dwal isiru iktar qawwijin u iktar spiss; iktar mar-ruħ issir kristallizzata, iktar dawn id-dwal jinfduha. Imma, jekk ir-ruħ tkun wieġbet bil-fedelta' u bil-kuraġġ għal dawn il-grazzji tal-ewwel, Alla jimlieha bil-konsolazzjonijiet Tiegħu u jingħata lilha b'mod li jidher. F'ċerti waqtiet, ir-ruħ bħallikieku tidħol f'intimita' ma' Alla u tifraħ ħafna b'din il-ħaġa; hija temmen li tkun diġa' laħqet il-grad tal-perfezzjoni li jkun ddestinat għaliha, għax id-difetti u n-nuqqasijiet tagħha jkunu reqin ġewwa fiha, u dan iġegħelha taħseb li m'għandhomx jeżistu. Quddiemha xejn ma jkun jidher diffiċli; tkun lesta għal kollox. Tibda tintelaq f'Alla u dduq il-ħlewwiet divini. Hija tinġarr mill-grazzja u ma tagħtix kas tal-fatt li jista' jiġi ż-żmien tal-prova. U, fil-fatt, dan l-istat ma jkollux ħajja wisq twila. Waqtiet oħrajn dalwaqt jiġu. Hawnhekk irrid inżid, li r-ruħ twieġeb b'fedelta' ikbar għall-grazzja divina jekk ikollha konfessur li jkun informat tajjeb u li fih tkun tista' tafda kollox. + Tiġrib li Alla jibgħat lil ruħ li Huwa jħobb b'mod speċjali. Tentazzjonijiet u dlam; Satana. L-imħabba tar-ruħ (għal Alla) għadha mhix bħalma Alla jixtieqha li tkun. Ir-ruħ f'daqqa waħda titlef is-setgħa li biha tista' tħoss u tifhem il-preżenza ta' Alla. Ġewwa fiha jibdew telgħin fil-wiċċ difetti u imperfezzjonijiet diversi u hija trid tiġġeldilhom bil-qawwa kollha tagħha. Id-difetti kollha tagħha jgħollu rashom, imma r-ruħ tkun qiegħda tagħmel sahra attenta ħafna. Fejn qabel hija kienet tagħraf il-preżenza ta' Alla, issa qiegħda tħoss kesħa u nixfa spiritwali; ir-ruħ m'għandha l-ebda aptit ta' eżerċizzi spiritwali; ma tistax titlob, la bil-mod antik, lanqas bil-mod li bih hija għadha kif bdiet titlob. Hija tikkumbatti daqqa mod u daqqa ieħor, imma ma tkun tista' ssib l-ebda sodisfazzjon. Alla nħeba minnha, u hija ma tista' ssib l-ebda konsolazzjoni fil-ħolqien, u l-ebda waħda minn dawn il-kreaturi ma tkun tista' ssib mezz kif tikkonslaha. Ir-ruħ tixxennaq għal Alla bit-tqanqil kollu ta'qalbha, imma hija tara l-miżerja tagħha stess; hija tibda tagħraf il-ġustizzja ta' Alla; jidhrilha li tilfet id-doni kollha li Alla kien taha; moħħha jibda jonqoslu d-dawl, u jimtela bid-dlam; tibda tortura li ma titfissirx bil-kliem. Ir-ruħ tipprova tfisser l-istat tagħha lill-konfessur, imma hu ma jifhmihiex u nkwiet ikbar jagħmel għaliha. Satana jibda xogħolu. Il-fidi tibda tixxengel taħt id-daqqiet; it-taqbida hija ħarxa. Ir-ruħ tipprova tagħmel mill-aħjar biex tibqa' mqabbda ma' Alla b'att tar-rieda tagħha. Bil-permess ta' Alla, Satana jkompli jattakka iżjed: it-tama u l-imħabba jiġu sottomessi għall-prova. Dawn it-tentazzjonijiet huma terribli. Nistgħu ngħidu lil Alla jkun qiegħed iwieżen lir-ruħ fil-moħbi. Ir-ruħ dan ma tintebaħx bih, imma, kieku ma kienx hekk, kien ikun impossibbli li tibqa' soda, u Alla jaf tajjeb ħafna kemm Huwa jista' jippermetti li r-ruħ tiġġarrab. Ir-ruħ ikollha t-tentazzjoni li ma temminx veritajiet rivelati u li ma tkunx sinċiera mal-konfessur tagħha. Satana jgħidilna: 'Ara, ħadd m'hu jifhmek; għalfejn titkellem dwar dan kollu?' Hija tibda tisma' kliem li jwerwirha, u lir-ruħ jidhrilha li tkun qiegħda tgħid dan il-kliem kontra Alla. Hija tara dak li ma tridx. Tisma' dak li ma tridx. U kemm hija ħaġa terribli f'waqtiet bħal dawn li ma jkollokx konfessur ta' esperjenza! Ir-ruħ tkun qiegħda ġġorr il-piż kollu waħedha. Imma wieħed għandu jagħmel kull sforz sabiex isib, jekk hu b'xi mod possibbli, konfessur li jkun informat tajjeb, għax ir-ruħ tista' togħtor taħt il-piż u tasal fix-xifer tal-preċipizzju. Dawn il-provi kollha huma tqal u diffiċli. Alla ma jibgħathomx lil xi ruħ li Huwa ma jkunx diġa' daħħalha f'intimita' iktar profonda Miegħu u li tkun għadha ma daqitx il-ħlewwiet divini. Minbarra dan, f'dan kollu Alla għandu l-pjani Tiegħu, li aħna ma nistgħux nidħlu ġewwa fihom. Hekk Alla spiss iħejji ruħ għall-pjani Tiegħu fil-ġejjieni u għal xogħolijiet kbar. Huwa jkun irid iġarrabha bħalma jgħarblu d-deheb safi. Imma dan għadu mhux it-tmiem tal-prova; għad baqa' l-iktar prova iebsa – meta Alla jitlaq lir-ruħ għal kollox. + L-iktar prova iebsa – Abbandun sħiħ – Disperazzjoni Meta r-ruħ toħroġ rebbieħa mill-provi li ġew qabel, għalkemm tkun ser taqa' 'l hemm u 'l hawn, hija tkompli tissielet b'ħilitha kollha u bl-umilta' ssejjaħ lil Alla: "Salvani, jiena qiegħda nintilef!" U hija tkun kapaċi tibqa' tiġġieled. Imma f'dan il-punt, ir-ruħ tkun tinsab mgħarrqa f'lejl terribbli. Hija tara ġewwa fiha d-dnub biss. Tħossha terribbli. Tara lilha nnfisha mitluqa għal kollox minn Alla. Tħoss li hija l-oġġett tal-mibgħeda Tiegħu. Hija pass wieħed biss 'il bogħod mid-disperazzjoni. Ir-ruħ tagħmel mill-aħjar biex tiddefendi lilha nnfisha; tipprova tqajjem ġewwa fiha l-fiduċja tagħha; imma t-talb huwa għaliha turment ikbar, għax dan it-talb qisu jqajjem lil Alla għal korla dejjem ikbar. Ir-ruħ issib lilha nnfisha fuq il-quċċata ta' muntanja għolja fuq ix-xifer ta' preċipizzju. Ir-ruħ tinġibed lejn Alla, imma tħoss li qiegħda tiġi rrifjutata. It-tbatija u t-torturi l-oħrajn kollha li hawn fid-dinja m'huma xejn meta jiġu mqabblin ma' din is-sensazzjoni li fiha hija ġiet mitfugħa – jiġifieri, dik lil Alla ma jridx jaf biha iżjed. Ħadd ma jista' jserraħha bl-ebda mod; hija ssib ruħha għal kollox waħeda; m'hemm ħadd li jista' jiddefendiha. Hija tgħolli għajnejha lejn is-sema, imma hija konvinta li din mhix għaliha – għaliha kollox huwa mitluf. Hija taqa' dejjem iktar 'l isfel minn dlam għal dlam, u jidhrilha li tilfet għal dejjem lil Alla li hija hekk kienet tħobb. Dan il-ħsieb huwa tortura li ma tistax tiddeskrivieha. Imma r-ruħ ma taqbilx ma' dan il-ħsieb u tipprova tħares 'il fuq lejn is-sema, imma kollu għal xejn! U dan jagħmel it-tortura dejjem iżjed qawwija. Jekk Alla jkun jixtieq iżomm lir-ruħ f'dalma bħal din, ħadd ma jkun jista' jagħtiha d-dawl. Hija jkollha esperjenza taċ-ċaħda ta' Alla b'mod ħaj u tal-biża'. Minn qalbha joħroġ tnehid ta' uġigħ hekk kbir li l-ebda saċerdot ma jkun jista' jifhmu għallinqas jekk huwa stess ma jkunx għadda minn provi bħal dawn. F'nofs dan kollu, l-ispirtu ħażin ikompli jżid mat-tbatija tar-ruħ meta jwaqqagħha għaċ-ċajt: "Ser tkompli tkun fidila? Dan hu l-premju tiegħek; inti tinsab f'idejna!" Imma Satana għandu jkun biss influwenza fuq ir-ruħ daqskemm Alla jippermettilu, u Alla jaf kemm aħna nifilħu nissaportu. "X' ħadt mill-mortifikazzjonijiet tiegħek" Satana jsaqsieha, "u mill-fedelta' tiegħek tar-regola?" X'jiswew dawn l-isforzi kollha? Alla ċaħdek!" Din il-kelma, ċaħda, issir nar li jinfed kull nerv sal-mudullun tal-għadam. Ixxoqq ġewwa fiha, kollha kemm hi. Il-prova tan-nar tilħaq il-quċċata tagħha. Ir-ruħ ma tibqa' tfittex għajnuna mkien. Hija tinxtorob u tidħol f'qoxritha u ma tibqa' tara xejn; huwa bħallkieku hija aċċettat it-tortura li tiġi abbandunata. Dan huwa waqt li jiena ma nistax infissru bil-kliem. Din hija l-agunija tar-ruħ. Meta dan il-waqt kien qiegħed joqrob għall-ewwel darba, jiena ġejt maħtufa minnu permezz tal-ubbidjenza qaddisa. Id-Direttriċi tan-Novizzi, alarmata bid-dehra tiegħi, bagħtitni nqerr, imma l-konfessur ma fehmnix, u jiena ma ħassejt l-ebda serħan. O Ġesu', agħtina saċerdoti bl-esperjenza! Meta jiena għidt lil dan is-saċerdot li kont għaddejja minn torturi nfernali, huwa wieġeb li ma kienx qiegħed jinkwieta dwar ruħi, għax fiha kien qiegħed jara grazzja kbira mingħand Alla. Imma jien ma fhimt xejn minn dan, u l-ebda xaqq ta'dawl ma feġġ f'ruħi. Imma bdiet tonqosni s-saħħa fiżika tiegħi, u ma stajtx inkompli nwettaq dmirijieti iżjed. U lanqas ma stajt inkompli naħbi t-tbatijiet tiegħi. Għalkemm ma lissint l-ebda kelma dwarhom, il-bixra ta' uġigħ fuq wiċċi ttradietni. Is-Superjura qaltli li s-sorijiet kienu marru għandha jgħidulha li, meta jħarsu lejja fil-kappella, jitqanqlu u jitħassruni għax għandi dehra hekk terribbli. Imma minkejja l-isforzi kollha, ir-ruħ ma tkunx tista' taħbi tbatija bħal din.
Djarju ta' Swor Fawstina – L-1 Pitazz (par.91-100)